ADVANC ตอกย้ำเบอร์ 1 เน็ตเร็วสุดในไทย การันตีคุณภาพจาก Ookla 3 ปีซ้อน
ADVANC คว้ารางวัลที่ 1 เครือข่ายอินเทอร์เน็ตเร็วที่สุดในไทยจาก Ookla 3 ปีซ้อน ตอกย้ำศักยภาพเครือข่าย AIS 4G ADVANCED ที่เร็วที่สุดและครอบคลุมพื้นที่กว่า 98% 
29 ก.ย. 2560

บริษัทแอดวานซ์ อินโฟร์ เซอร์วิส หรือ ADVANC หรือ เอไอเอส เปิดเผยว่า บริษัทได้สร้างมาตรฐานใหม่ให้กับอุตสาหกรรมโทรคมนาคมของประเทศไทย ด้วยการคว้ารางวัลที่ 1 เครือข่ายอินเทอร์เน็ตที่เร็วที่สุดในประเทศไทยเป็นปีที่ 3 ติดต่อกัน จาก Ookla ผู้ให้บริการทดสอบความเร็วอินเทอร์เน็ตชั้นนำของโลก ที่มีความแม่นยำและน่าเชื่อถือที่สุด ตอกย้ำศักยภาพของเครือข่าย AIS 4G ADVANCED ที่เร็วที่สุดและครอบคลุมมากที่สุดกว่า 98% ของพื้นที่ประชากร และ AIS NEXT G อินเทอร์เน็ตความเร็วระดับ 1 กิกะบิต เร็วที่สุดในเอเชียตะวันออกเฉียงใต้ ด้วยความมุ่งมั่นตั้งใจของทีมงานเอไอเอสที่ไม่หยุดนิ่งในการคิดค้นและพัฒนานวัตกรรมเครือข่ายที่ล้ำหน้า เพื่อส่งมอบประสบการณ์ที่ดีที่สุดในการเชื่อมต่อโลกออนไลน์ให้กับลูกค้า พร้อมนำเทคโนโลยีเครือข่ายและบริการดิจิทัลมายกระดับคุณภาพชีวิตของคนไทยอยู่เสมอ
นอกจากนี้ เอไอเอส ยังฉลองความสำเร็จอันยิ่งใหญ่แทนคำขอบคุณ โดยการมอบประสบการณ์อินเทอร์เน็ตที่เร็วที่สุดในประเทศให้ลูกค้ากว่า 40 ล้านราย ได้ใช้เน็ตฟรี 1 GB สำหรับลูกค้าทั้งระบบรายเดือนและเติมเงิน (ทั้งประเภทบุคคลธรรมดา, นิติบุคคล และองค์กร) เพียง Log in เข้ามาในแอป my AIS และกดรับสิทธิ์ในวันที่ 29 กันยายน 60 เท่านั้น โดยสามารถใช้งานได้นาน 24 ชั่วโมง นับจากได้รับ SMS ยืนยันการรับสิทธิ์ (เมื่อใช้งานความเร็วสูงสุดครบ 1 GB จะสามารถใช้งานได้ต่อเนื่องที่ความเร็ว 128 Kbps) สงวนสิทธิ์ 1 GB ต่อ 1 หมายเลข